
TUAIRIM
Iarrann an Coiste um Shaoirsí Sibhialta, um Cheartas agus um Ghnóthaí Baile ar an gCoiste um Rialú Buiséadach, mar an coiste atá freagrach, an méid seo a leanas a ionchorprú ina thairiscint i gcomhair rúin:
<RepeatBlock-Dec></RepeatBlock-Dec>
1.	ag tabhairt dá haire gurbh ionann buiséad oibriúcháin an Mhaoirseora Eorpaigh ar Chosaint Sonraí (MECS) do 2024 agus EUR 24 329 460, arb ionann é agus méadú 7 % i gcomparáid leis an mbuiséad críochnaitheach do 2023; á chur in iúl gur geal léi, in 2024, gurbh é 96 % ráta cur chun feidhme MECS le haghaidh leithreasuithe faoi chomhair gealltanas;
2.	ag tabhairt dá aire go bhfuil ról méadaitheach ag MECS san iliomad gníomhartha reachtacha nua, lena n-áirítear an Gníomh um an Intleacht Shaorga, faoina mbeidh MECS ina údarás inniúil d’institiúidí, gníomhaireachtaí, oifigí agus comhlachtaí an Aontais, i gcás inar cuireadh cúraimí breise ar MECS ina leith; ag cur béim ar an bhfíoras go n-éilítear leis na freagrachtaí breise sin, arna dtarmligean ag na comhreachtóirí, acmhainní leormhaithe chun a áirithiú gur féidir le MECS a oibleagáidí a chomhlíonadh go héifeachtach;
3.	ag cur béim ar ról MECS maidir le maoirseacht a dhéanamh ar oibríochtaí próiseála sonraí pearsanta institiúidí, chomhlachtaí agus ghníomhaireachtaí an Aontais Eorpaigh (EUIBA); á chur in iúl gur cúis bhuartha di an t-am a thógann sé ar MECS gearáin a láimhseáil; ag meabhrú Chinneadh an Ombudsman Eorpaigh an 7 Samhain 2024 i gcás 1888/2023/TM, inar chinn an tOmbudsman nach tréimhse réasúnta ama a bhí i 6 bliana do MECS chun a mheasúnú ar ghearán a thabhairt chun críche agus gur drochriarachán a bhí i gcur chuige MECS; ag tabhairt dá haire gur chinn an tOmbudsman gur theip ar MECS an gearánach a choinneáil ar an eolas freisin maidir le dul chun cinn an cháis;
4.	á chur in iúl gur geal léi gur chuir MECS 77 gcás gearáin inghlactha i gcrích in 2024, arb ionann é agus méadú 33 % i gcomparáid le 2023; ag tabhairt dá haire nach léir cén uair a tíolacadh na gearáin sin, agus á iarraidh, dá bhrí sin, ar MECS trédhearcacht nós imeachta a fheabhsú agus sonraí a fhoilsiú maidir le líon na ngearán inghlactha a fhaightear gach bliain, an meán-am a thógtar chun iad a imscrúdú agus a réiteach, agus na cúiseanna le moilleanna suntasacha; ag tathant ar MECS machnamh a dhéanamh ar a PTFanna agus a áirithiú go gcumhdaítear leo láimhseáil gearán agus go leagtar síos spriocanna chun gearáin agus fiosrúcháin a láimhseáil, ar an gcaoi chéanna le cleachtas an Ombudsman Eorpaigh;
5.	á chur in iúl gur geal léi an laghdú ar chostais mhisin foirne MECS agus ar líon na misean foirne ó 246 in 2023 go 218 in 2024; á iarraidh ar MECS leanúint de mheasúnú a dhéanamh i dtaobh an bhfuil na hacmhainní a chaitear ar mhisin á n-úsáid go hiomchuí agus an rannchuidíonn siad le cosaint sonraí pearsanta in EUIBA; ag tabhairt dá haire go raibh MECS ag gabháil do roinnt imeachtaí in 2024, lena n-áirítear imeachtaí tráchtála agus, i gcomhréir le beartas rannpháirtíochta labhartha MECS, go mbeadh MECS ‘ag dréim leis de ghnáth go gclúdódh na heagraithe costas an taistil agus na cóiríochta’; á chur in iúl gur cúis bhuartha di nach gcuireann MECS faisnéis ar fáil fós faoi líon na misean arna gcistiú ag eagraithe nó ag tríú páirtithe eile, rud a laghdaíonn trédhearcacht maidir le speansais mhisin MECS; ag tathant go láidir ar MECS feabhas a chur ar a bheartais agus ar a chleachtais maidir le trédhearcacht speansas misean;

6.	ag tabhairt dá haire gur thug MECS imscrúdú aonair i gcrích in 2024, i gcomparáid le imscrúdú ar bith in 2023, gur eisigh sé 25 thuairim, laghdú i gcomparáid le 54 thuairim a eisíodh in 2023 agus go ndearna sé trí iniúchadh, laghdú i gcomparáid le cúig iniúchadh in 2023; ag tathant ar MECS idirdhealú soiléir a dhéanamh idir iniúchtaí iarbhír arna ndéanamh agus cuairteanna ina PTF;

